LORD DUNSANY 
(1878-1957) 


Pair englez, membru al 
Camerei Lorzilor, Edward John 
Morelon Drax Plunkett a fost al 
18-lea Baron Dunsany a cărui 
familie locuia în Ţinutul Meath, 
nord-vest de Dublin. A luptat în 
A războiul cu burii şi a fost rănit în 
| Primul Război Mondial. Excelent 
; jucător de şah, Lord Dunsany a 
fost şi unul dintre cei mai 
cunoscuţi campioni irlandezi ai 
sportului minții; proza sa, 
„Gambitul celor trei marinari”, 
este considerată una din cele 
mai bune povestiri despre şah. 

Dunsany a fost unul dintre iniţiatorii genului fantasy, 
alături de William Morris şi George MacDonald. Ca 
dramaturg, a scris cinci piese de teatru, simultan, puse în 
scenă pe Broadway. A scris peste 70 de cărţi, multe cu o 
simplă pană de gâscă, altele dictate soţiei. Începând cu 
anul 1905, Dunsany scrie ciclul de povestiri „Gods of 
Pegana” (Zeii Peganei), „Venirea Mării” (Comming of the 
Sea) fiind povestirea care deschide acest ciclu. Cea de-a 
doua povestire, „Mireasa Centaurului” (The Bride of the 
Man-Horse) face parte din volumul de povestiri „The Book 
of Wonder”, scrise în perioada 1912-1918. 

Povestirile magice ale lui Dunsany descriu lumi idilice, 
fantastice şi universuri fabuloase, departe de realitatea din 
stradă. Toate acestea pot fi rezumate foarte bine prin 
cuvintele lui H.P. Lovecraft, mare maestru al imaginarului 
şi admirator înflăcărat al lui Dunsany: „Cu adevărat 
imaginativ, el este un talisman şi o cheie ce deschide 
grandioase depozite de vise”. 

VENIREA MĂRII 


LORD DUNSANY 


fost o vreme când marea nu exista, iar zeii mergeau pe 

câmpiile verzi ale Pământului. 
Într-o seară din acei uitaţi ani, când zeii stăteau pe dealuri 
şi toate micile râuri ale lumii erau încolăcite la picioarele 
lor, Slid, Zeul cel Nou păşi printre stele şi lovi Pământul 
care zăcea într-un colţ al Universului. În spatele lui Slid, 
coborând pe crepuscul şi  urmându-l îndeaproape, 
mărşăluiau milioane de valuri. 

Slid atinse Pământul în una din marile văi ce împărțea 
Sudul în două şi acolo îşi stabili tabăra de noapte, cu toate 
valurile ce-l însoțeau. Aşa cum stăteau pe vârfurile 
dealurilor. Zeii auziră un strigăt necunoscut venind 
dinspre locurile înverzite de dincolo de culmi, şi atunci 
spuseră: 

„Aceasta nu este nici tânguirea vieâiii ţi nici urletul 
moriii. Ce este oare strigătul care ajunge la urechile 
noastre ţi pe care nu l-am cerut niciodată?” 

Atunci Zeii laolaltă chemară Sudul şi vântul din sud. Şi 
din nou laolaltă chemară nordul şi vântul din nord. Apoi 
strânseră vânturile din toate zările şi le trimiseră în 
câmpiile joase să afle ce lucru anume strigase şi să-l aducă 
deîndată la ei. 

Vânturile înhămară norii şi-i mânară până când ajunseră 
în valea cea mare şi verde, iar acolo îl găsiră pe Slid însoţit 
de valuri. O vreme, Slid şi vânturile din cele patru zări se 
luptară până când puterea vânturilor se stinse şi ele se 
unduiră până la zei, stăpânii lor, şi spuseră: 

„Am întâlnit lucrul cel nou care a venit pe Pământ şi 
ne-am războit cu el şi cu armatele sale, dar nu am izbândit; 
acel lucru nou este minunat dar foarte mânios şi se scurge 
încoace, către voi.” 

Slid înaintă şi-şi conduse armatele prin vale până ce, 

palmă cu palmă, cuceri pământurile zeilor. De pe dealurile 
lor, zeii rupseră mai multe faleze dure şi nenumărate 
stânci roşii cărora le porunciră să pornească împotriva lui 
Slid. Falezele mărşăluiră până la Slid şi se ridicară 
împotriva sa înclinând frunţile înainte; se încruntară şi 
stătură neclintite să păzească pământurile Zeilor de forţa 
năprasnică a mării şi să-l gonească pe Slid de pe Pământ. 

Slid trimise câteva dintre valurile lui cele mici să afle ce 
se ridica împotrivă-le dar ele fură spulberate de faleze. 

Slid strânse o nouă hoardă de valuri uriaşe şi le năpusti 
împotriva falezelor însă le sparseră şi pe acestea. Din nou 
Slid chemă din adâncuri o mulţime de valuri şi le trimise 
învolburate împotriva paznicilor zeilor, dar stâncile cele 
roşii se încruntară mânioase şi izbiră cu tărie. Slid adună 
încă o dată cele mai mari valuri ale sale şi le azvârli 
împotriva falezelor; iar când valurile fură împrăştiate ca şi 
cele dinaintea lor, picioarele falezelor de-abia mai puteau 
sta neclintite şi fețele lor erau pline de urme adânci. 
Atunci, pentru fiecare despicătură ivită în stânci Slid 
trimise cele mai înverşunate şi uriaşe valuri ale sale, şi 
altele care le urmară, şi însuşi Slid se năpusti asupra unor 
stânci uriaşe pe care le prăbuşi cu ghearele şi le călcă în 
picioare. Când tumultul luă sfârşit, marea birui iar armata 
lui Slid înaintă mărşăluind prin vale, peste rămăşiţele 
stâncilor şi falezelor. 

Zeii îl auziră din depărtare pe Slid cum se bucura şi 
cânta cântece de biruinţă peste falezele sfărâmate iar 
zgomotul armatelor sale suna în urechile lor atente 
aproape, tot mai aproape. 

Atunci zeii chemară ţinuturile îndepărtate pentru ca 
acestea să salveze lumea de Slid, iar ghețarii se strânseră 
şi mărşăluiră ca o linie albă, gigantică, de faleze licărinde 
care se opriră dinaintea lui Slid. 

Slid îşi potoli legiunile şi, când valurile stătură cuminţi, 
începu să îngâne un cântec ce demult tulburase stelele 
făcând să curgă lacrimi din întuneric. 

Cumplite erau falezele albe care stăteau să păzească 
lumea zeilor însă cântecul ce tulburase stelele pluti 

gemând până la picioarele zeilor, trezind dorinţe ascunse. 
Râurile albastre care stăteau încolăcite se treziră, deschi- 
zând ochii; se despletiră şi, unduindu-şi apele, se 
învolburară printre dealuri, pornind în căutarea mării. 
Traversară lumea şi ajunseră, într-un sfârşit, acolo unde se 
înălţau falezele imaculate, veniră prin spatele lor, le 
sparseră ici şi colo şi intrară în rândurile destrămate ale 
lui Slid. Zeii se mâniară cumplit pe acele râuri trădătoare. 

Slid îşi încetă cântecul care ademenea lumea, îşi strânse 
legiunile şi râurile ridicară capetele alături de cele ale 
valurilor asaltând laolaltă falezele zeilor. Armata lui Slid îşi 
croi drum peste tot unde râurile săpaseră canioane prin 
faleze apoi le sparse în insule şi le goni 

De pe culmile dealurilor, zeii auziră încă o dată glasul lui 
Slid răsunând victorios peste falezele zdrobite. 

Mai mult de jumătate din lume căzu sub stăpânirea lui 
Slid şi, în vreme ce armatele sale înaintau, poporul lui Slid, 
peştii şi ţiparii uriaşi, se plimbau printre arborii ce 
aparținuseră odată zeilor. Zeii începuseră a se teme pentru 
tărâmul lor şi merseră în cele mai adânci unghere ale 
munţilor, în inima dealurilor unde-l găsiră pe Tintaggon, 
un munte de marmură neagră care se înălța mult deasupra 
pământului, şi-i vorbiră cu glasul zeilor: 

„O, primul născut dintre munţi, când la început am 
zămislit lumea, întâi te-am creat pe tine şi mai apoi 
câmpiile, văile şi dealurile, ca toate să stea la picioarele 
tale. Acum, Tintaggon, stăpânii tăi cei veşnici. Zeii, sunt în 
fața unui nou lucru care nimiceşte tot. Du-te aşadar, tu, 
Tintaggon, şi ridică-te înaintea lui Slid ca zeii să fie încă 
zei şi pământul să rămână verde.” 

Auzind vocea stăpânilor, Zeii Cei Bătrâni, Tintaggon păşi 
prin noapte lăsând în urma sa zarea limpede. Traversă 
valea cea verde şi ajunse la Ambrady, la marginea ei, iar 
acolo întâlni uriaşa armată a lui Slid, cea care cucerise 
lumea. 

Împotriva sa, Slid năpusti toată forţa apelor care biciui 
genunchii lui Tintaggon, se învolbură din toate părţile, 
apoi se stinse şi se pierdu. Tintaggon se înălța la fel de 


4 


neclintit pentru onoarea şi pământurile stăpânilor săi, Zeii 
Cei Bătrâni. 

Atunci Slid se duse la Tintaggon şi-i spuse: 

„Să facem o învoială. Lasă armata mea să treacă spre 
valea ce deschide lumea pentru ca verzile câmpii ce 
străjuiesc picioarele zeilor să-ţi cunoască Zeul Cel Nou: pe 
Slid. Armata mea nu se va mai bate cu tine şi împreună 
vom fi stăpâni egali ai întregului Pământ, iar când întreaga 
lume va murmura cântecul lui Slid şi dealurile duşmane 
vor fi moarte, atunci numai capul tău se va ridica peste 
armatele mele. Te voi împodobi cu toate veşmintele mării, 
şi toate bogățiile pe care le-am strâns în lupta mea vor fi la 
picioarele tale. Tintaggon, am cucerit toate stelele, 
cântecul meu a răsunat peste întinderea cerului, am ajuns 
victorios în toate coifurile Universului; tu şi cu mine 
suntem gata să fim stăpâni egali atunci când zeii bătrâni se 
vor duce şi tot pământul cel verde îl va cunoaşte pe Slid. 
Pe umerii mei, vei avea strălucirea azurului şi vei găsi 
împlinirea tuturor dorințelor.” 

Dar Tintaggon răspunse: 

„Sunt credincios şi întunecat şi am o singură dorinţă - 
aceea de a-mi apăra stăpânii şi pământul lor cel înverzit. ” 

Atunci Slid se întoarse şi se năpusti dimpreună cu toate 
valurile mării  trimiţându-le  neînfricate asupra lui 
Tintaggon. Însă marea, şuierând, căzu de pe faţa de 
marmură a lui Tintaggon şi undă cu undă se târi înapoi la 
Slid zicându-i: „Tintaggon rezistă! ”. 

Departe de câmpul de bătălie Slid cugetă îndelung şi 
trimise valuri care să acopere ochii lui Tintaggon, şi 
armatele sale vuiră mult timp. Tintaggon stătea însă 
neclintit pe marginea văii, păzind zeii şi pământurile lor 
verzi de năvălirea mării. 

Cântând, Slid îşi adună oceanele împreună şi într-o 
dimineaţă, după ce Slid încheie pace cu insulele, cu vântul 
din sud şi cu soarele, îşi năpusti deodată adâncurile celor 
cinci oceane asupra lui Tintaggon. Oceanele îl izbiră pe 
Tintaggon şi trecură peste capul său. Unul câte unul 
oceanele slăbiră, şi căzură dar Tintaggon nu se clinti până 

ce, în dimineaţa următoare, oceanele muriră la picioarele 
sale. 

Insă lui Slid îi aparţinea încă tot ceea ce cucerise până 
atunci şi Sudul nu mai era o vale verde, iar ceea ce 
Tintaggon străjuise împotriva lui Slid rămânea al zeilor. 

Calmă, marea stă şi acum la picioarele lui Tintaggon, 
după ce, cândva, falezele de stâncă şi cele de gheaţă 
stătuseră la picioarele sale. Adesea se retrage departe de 
țărm şi val după val vine cu vuietul armatelor sale pentru 
ca toţi să-şi amintească marea bătălie ce o purtase 
împotriva lui Tintaggon când acesta străjuise pământul 
Zeilor. Câteodată, în visele lor, năvalnicii războinici ai lui 
Slid îşi ridică frunţile eliberând strigătul de bătălie; atunci 
norii cei negri se adună lângă fruntea semeaţă a lui 
Tintaggon şi stau ameninţători, urmăriţi din depărtare 
doar de corăbiile ce străbat locurile cucerite de Slid. 

Zeii încă mai cred că ei şi lumea lor sunt în siguranţă 
atât timp cât Tintaggon rezistă. Dar nu vor şti niciodată 


dacă într-o zi Slid îl va dobori pe Tintaggon, pentru că 
acest lucru va rămâne pentru totdeauna ascuns printre 
secretele mării. 

